বর্ধমান বিশ্ববিদ্যালয়ের প্রশাসনিক কার্যালয়ে ঢোকা-বেরনোর মুখে মুখ্যমন্ত্রী মমতা বন্দ্যোপাধ্যায়ের ছবি সম্বলিত ফ্লেক্স-ব্যানারে আসন্ন নির্বাচনে ‘জোড়াফুলে’ ভোট দেওয়ার আবেদন। অথচ উপাচার্য স্মৃতিকুমার সরকারের বক্তব্য, তিনি কিছু দেখেননি!
শিক্ষা দফতর সূত্রের খবর, বিশ্ববিদ্যালয় স্বশাসিত প্রতিষ্ঠান হওয়ায় সেখানে কোনও রাজনৈতিক দলের প্রচার নিয়মবিরুদ্ধ। বর্ধমান বিশ্ববিদ্যালয়ের নিয়ম অনুযায়ীও, ক্যাম্পাসে রাজনৈতিক দলের প্রচার নিষিদ্ধ। বিশ্ববিদ্যালয়ের কর্মী, শিক্ষক বা কোনও ছাত্র এ কাজ করলে তা শাস্তিযোগ্য অপরাধ। অথচ সেখানেই আসন্ন ভোটে শাসকদলকে ভোট দেওয়ার জন্য যত্রতত্র ফ্লেক্স-ব্যানার লাগিয়ে বসে রয়েছে ‘সারা বাংলা তৃণমূল শিক্ষাবন্ধু সমিতি’র বর্ধমান বিশ্ববিদ্যালয় শাখা।
বিশ্ববিদ্যালয়ের প্রশাসনিক কার্যালয় রাজবাটি, দূরশিক্ষা বিভাগের মতো একাধিক জায়গায় রয়েছে মুখ্যমন্ত্রী তথা তৃণমূলনেত্রীর ছবি সম্বলিত বিশালাকৃতি ফ্লেক্স-ব্যানার। কোথাও অবশ্য মমতার নামের আগে মুখ্যমন্ত্রী লেখা নেই। কোথাও স্লোগান ‘বাংলা গড়তে শপথ নিন। জোড়াফুল চিহ্নে ভোট দিন’। কোথাও আবার ‘বলছে বাংলার জনতা, আবার আসছে মমতা’।
রাজবাটিতেই বসেন উপাচার্য। রেজিস্ট্রারের দফতরও সেখানে। তাঁদের নাকের ডগায় কীভাবে এধরনের ফ্লেক্স-ব্যানার লাগানো হল? লাগানো হলেও সেগুলি খুলে ফেলা হল না কেন? প্রশ্ন শুনে উপাচার্য এবং রেজিস্ট্রার যা বলেছেন তাতে বিতর্ক বেড়েছে বই কমেনি। বৃহস্পতিবার উপাচার্য বলেন, ‘‘আমি রাস্তায় আছি। কিছু দেখিনি। এস্টেট অফিসারকে জিজ্ঞাসা করুন।’’ রেজিস্ট্রার দেবকুমার পাঁজাও দাবি করেন, তিনি কোনও ব্যানার বা ফ্লেক্স দেখেননি। তাঁর কথায়, ‘‘আমি শুনেছি। বিষয়টি নিয়ে উপাচার্যের সঙ্গে আলোচনা করব।’’
প্রসঙ্গত, ২০১৪ সালের লোকসভা নির্বাচনের সময়ও একইভাবে তৃণমূলের ভোটপ্রচারে ফ্লেক্স এবং ব্যানার লাগানো হয়েছিল। পরবর্তীকালে নির্বাচন কমিশনের নির্দেশে তা খুলে দিতে বাধ্য হয়েছিলেন বিশ্ববিদ্যালয় কর্তৃপক্ষ।
উপাচার্য বা রেজিস্ট্রার কিছু না দেখলেও, কাজটি যে ঠিক হয়নি তা স্বীকার করে নিয়েছেন শিক্ষাবন্ধু সমিতির বিশ্ববিদ্যালয় শাখার সাধারণ সম্পাদক সীতারাম মুখোপাধ্যায়। এদিন তিনি বলেন, ‘‘জানি এসব লাগানো নিষিদ্ধ। কারা একাজ করেছে জানি না। খোঁজ নিয়ে ব্যবস্থা নেব।’’ বাম সমর্থিত বিশ্ববিদ্যালয়ের কর্মচারী ইউনিয়নের সাধারণ সম্পাদক বুদ্ধদেব চক্রবর্তীর দাবি, দিনে দিনে বিশ্ববিদ্যালয়ের অভ্যন্তরে নিয়মবিরুদ্ধ কাজ করাটাই নিয়ম হয়ে দাঁড়িয়েছে। তিনি জানান, শিক্ষাঙ্গনে রাজনৈতিক প্রচারের বিরোধিতা করে রেজিস্ট্রারের কাছে লিখিত অভিযোগ জানানো হয়েছে।
অভিযোগ কি ‘মমতা’ পাবে? প্রশ্নের উত্তরে ফ্লেক্স-ব্যানারে তৃণমূলনেত্রীর ছবির মতোই হাসছেন বিশ্ববিদ্যালয়ের কর্মীদের একাংশ!